জুভেন্টাসের অবশ্য গোলের জন্য অপেক্ষা করতে হয়েছে মাত্র দুই মিনিট। ডান দিক থেকে হুয়ান কুয়াদ্রাদোর ক্রস উড়ে এসে পড়ে মানজুচিকের মাথায়। ভাগ্য ভালো, হেডটা প্রতিপক্ষ ডিফেন্ডারের গায়ে লেগে ফিরে আসে আবার মানজুকিচের মাথাতেই। সহজ সুযোগটা কাজে লাগাতে ভুল করেননি। তবে পারমা হাল ছাড়েনি, বরং গোল খেয়ে সমতা ফেরানোর একাধিক সুযোগ পেয়েছিল। কখনো ভাগ্য সহায় হয়নি, শট ফিরে এসেছে পোস্টে লেগে। কখনো জুভেন্টাস গোলরক্ষক শেজনি দারুণভাবে ঠেকিয়ে দিয়েছেন। আর কখনো নিজেরাই সহজ সুযোগ কাজে লাগাতে পারেনি। শেষ পর্যন্ত ৩৩ মিনিটে এসে সমতা ফেরায়। দারুণ এক আক্রমণ থেকে রবার্তো ইংলেসের ক্রসে ট্যাপ ইন করে বল জালে জড়িয়ে দেন সাবেক আর্সেনাল ও রোমা উইঙ্গার গেরভিনহো।